Пройнов в действителност има връзка с БСП – отново от неговия профил в социалната мрежа разбираме, че до май 2014 г. е бил член на партията. Но е напуснал поради "физически и психически тормоз", упражняван над него и неговото дете. "Вчера си подадох молбата да напусна партия БСП. Съжалявам, че бях гориво и вдъхновение дълго време за много хора от партията - създадохме много групи и страници и какво ли не заедно", казва той тогава. Но през 2016 г. се зарича, че ще започне "масирана анти-ГЕРБ офанзива", тъй като публикациите от неговите страници са докладвани постоянно. Точно тогава броят на публикациите срещу Бойко Борисов рязко скача. Пред "Биволъ" той обясни, че с това изразявал гражданската си позиция, защото е бил репресиран от Цветан Цветанов. През 2011 г. е осъден на четири години затвор заради незаконно притежание на 4.7 кг марихуана и антични ценности. Присъдата първоначално е ефективна, но е изменена в условна от по-горната инстанция.

Официално пред "Капитал" Атанас Зафиров, Таско Ерменков, а и от самата социалистическа партия отрекоха да имат някаква връзка с операцията на Пройнов. Бърз преглед на профила на Атанас Зафиров в социалната мрежа обаче показва, че самият той е споделял публикации за себе си от един от сайтовете, контролирани от групата Пройнов - bulpress.info. И което е още по-интересно, повечето от публикациите му са със значителен брой споделяния - средно над 60. Две трети от тях са правени от Адриан Димитров през един и същ профил.

Голямата картинка

Пройнов, разбира се, не е единственият такъв случай. Той най-вероятно не работи про боно, въпреки твърденията му. Дружеството, до което водят регистрациите на сайтовете от групата - "Булпресс" ЕООД, не е отчело никакви приходи и разходи за изминалата година. Ако има извод, той е, че с достатъчно усилия и умела употреба на социалните мрежи всеки сам може да превърне няколко фейсбук страници в мощна пропагандна машина. Седмица след събитията от "Чист интернет" пуснаха още една графика, която показва, че споделяните публикации от профила на Адриан Димитров в отделни дни достигат внушително число от 1577 (виж графиката). Това е статия и малко всяка минута от денонощието, 24 часа. Умножено по стотиците фейсбук групи, в които той участва, и броя на техните членове, показва достигането на аудитория, вероятно измерима не просто с обикновен информационен сайт, а на национален телевизионен канал.